‘Instandhoudingsfees’ by Eskom; geen beurtkrag voorspelFoto: Reint Dykema “Die kragnetwerk is stabiel en ons beplan nie om beurtkrag toe te pas nie. Indien ons wel beurtkrag moet toepas sal dit weens opwekkingsprobleme by kragstasies wees,” het Khulu Phasiwe, woordvoerder van Eskom, Saterdag gesê. “Die instandhoudingsfees by ons stasies het Vrydag begin en sal tot 1 Mei voortduur. Ons doen ŉ beroep op mense om elektrisiteit spaarsamig te gebruik.” Volgens Phasiwe is ingenieurs besig met grootskaalse instandhouding om gereed te maak vir die winter. Brian Molefe, Eskom se waarnemende uitvoerende hoof, het vroeër die week aan parlementslede gesê Eskom sal teen die einde van die jaar ŉ bykomende 3 000MW moet kry. Eskom spook om die ligte aan te hou weens een van sy steenkoolbergingsilo’s wat ineengestort het, dieseltekorte en instandhoudingsprobleme.